CELEX: 32021R0556
Language: el
Date: 2021-03-31 00:00:00
Title: Εκτελεστικός κανονισμός (ΕΕ) 2021/556 της Επιτροπής της 31ης Μαρτίου 2021 για την τροποποίηση των εκτελεστικών κανονισμών (ΕΕ) 2017/1529 και (ΕΕ) αριθ. 540/2011 όσον αφορά τους όρους έγκρισης της βασικής ουσίας χλωριούχο νάτριο (Κείμενο που παρουσιάζει ενδιαφέρον για τον ΕΟΧ)

6.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 115/26
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/556 ΤΗΣ ΕΠΙΤΡΟΠΗΣ
         της 31ης Μαρτίου 2021
         για την τροποποίηση των εκτελεστικών κανονισμών (ΕΕ) 2017/1529 και (ΕΕ) αριθ. 540/2011 όσον αφορά τους όρους έγκρισης της βασικής ουσίας χλωριούχο νάτριο
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (1), και ιδίως το άρθρο 13 παράγραφος 2, σε συνδυασμό με το άρθρο 23 παράγραφος 5,
         Εκτιμώντας τα ακόλουθα:
         
                     (1)
                  
                  
                     Ο εκτελεστικός κανονισμός (ΕΕ) 2017/1529 της Επιτροπής (2) ενέκρινε τη δραστική ουσία χλωριούχο νάτριο ως βασική ουσία και τη συμπεριέλαβε στο μέρος Γ του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (3). Η Επιτροπή στήριξε την απόφασή της σε τεχνική έκθεση που υπέβαλε η Ευρωπαϊκή Αρχή για την Ασφάλεια των Τροφίμων (στο εξής: Αρχή) και σε έκθεση επανεξέτασης (4)που συνέταξε η Επιτροπή.
                  
               
                     (2)
                  
                  
                     Η έγκριση της βασικής ουσίας χλωριούχο νάτριο, όπως ορίζεται στο μέρος Γ του παραρτήματος του εκτελεστικού κανονισμού (ΕΕ) αριθ. 540/2011, περιοριζόταν αποκλειστικά στη χρήση της ουσίας ως μυκητοκτόνου και εντομοκτόνου.
                  
               
                     (3)
                  
                  
                     Τον Νοέμβριο του 2017, με επικαιροποίηση τον Αύγουστο του 2018 και τον Ιούλιο του 2020, η οργάνωση Collectif Anti-baccharis υπέβαλε στην Επιτροπή αίτηση σύμφωνα με το άρθρο 23 παράγραφος 3 του κανονισμού (ΕΚ) αριθ. 1107/2009, με την οποία ζητούσε παράταση της χρήσης του χλωριούχου νατρίου ως ζιζανιοκτόνου.
                  
               
                     (4)
                  
                  
                     Η Επιτροπή ζήτησε επιστημονική βοήθεια από την Αρχή. Το αποτέλεσμα αυτής της διαβούλευσης ήταν ότι η φύση της ουσίας και το αντικείμενο του αιτήματος δεν δικαιολογούσαν νέα επιστημονική αξιολόγηση από την Αρχή. Η Επιτροπή συνέταξε επικαιροποιημένη έκθεση επανεξέτασης, λαμβάνοντας υπόψη την προηγούμενη τεχνική έκθεση της Αρχής (5) και τις πληροφορίες που παρείχε ο αιτών.
                  
               
                     (5)
                  
                  
                     Στις 25 Ιανουαρίου 2021 η Επιτροπή υπέβαλε στη μόνιμη επιτροπή φυτών, ζώων, τροφίμων και ζωοτροφών την επικαιροποιημένη έκθεση επανεξέτασης και το σχέδιο κανονισμού.
                  
               
                     (6)
                  
                  
                     Ο αιτών είχε τη δυνατότητα να υποβάλει παρατηρήσεις επί της ενημερωμένης έκθεσης επανεξέτασης.
                  
               
                     (7)
                  
                  
                     Φαίνεται ότι το χλωριούχο νάτριο αναμένεται να πληροί τις απαιτήσεις του άρθρου 23 του κανονισμού (ΕΚ) αριθ. 1107/2009 όσον αφορά τη χρήση του ως ζιζανιοκτόνου, όπως περιγράφεται λεπτομερώς στην επικαιροποιημένη έκθεση επανεξέτασης. Ως εκ τούτου, θα πρέπει να επιτρέπεται η χρήση του χλωριούχου νατρίου ως ζιζανιοκτόνου. Επιπλέον, δεδομένου ότι επιτρέπεται μια νέα χρήση του χλωριούχου νατρίου και ότι θεωρείται αποδεκτό να επιτραπούν και άλλες πιθανές χρήσεις του χλωριούχου νατρίου, όπως αναφέρεται στην επικαιροποιημένη έκθεση επανεξέτασης για το χλωριούχο νάτριο, είναι σκόπιμο να ανακληθεί ο ισχύων περιορισμός για τη χρήση της ουσίας ως μυκητοκτόνου και εντομοκτόνου μόνο.
                  
               
                     (8)
                  
                  
                     Ωστόσο, σύμφωνα με το άρθρο 13 παράγραφος 2 του κανονισμού (ΕΚ) αριθ. 1107/2009 σε συνδυασμό με το άρθρο 6 του ίδιου κανονισμού και με βάση τις υφιστάμενες επιστημονικές και τεχνικές γνώσεις, χρειάζεται να διατηρηθούν ορισμένοι όροι για τη χρήση της δραστικής ουσίας.
                  
               
                     (9)
                  
                  
                     Συνεπώς, οι εκτελεστικοί κανονισμοί (ΕΕ) 2017/1529 και (ΕΕ) αριθ. 540/2011 θα πρέπει να τροποποιηθούν αναλόγως.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποίηση του εκτελεστικού κανονισμού (ΕΕ) 2017/1529
            Το παράρτημα I του εκτελεστικού κανονισμού (ΕΕ) 2017/1529 τροποποιείται σύμφωνα με το παράρτημα I του παρόντος κανονισμού.
         
         
            Άρθρο 2
            Τροποποίηση του εκτελεστικού κανονισμού (ΕΕ) αριθ. 540/2011
            Το παράρτημα του εκτελεστικού κανονισμού (ΕΕ) αριθ. 540/2011 τροποποιείται σύμφωνα με το παράρτημα II του παρόντος κανονισμού.
         
         
            Άρθρο 3
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 31 Μαρτίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  Κανονισμός (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου, της 21ης Οκτωβρίου 2009, σχετικά με τη διάθεση φυτοπροστατευτικών προϊόντων στην αγορά και την κατάργηση των οδηγιών 79/117/ΕΟΚ και 91/414/ΕΟΚ του Συμβουλίου (ΕΕ L 309 της 24.11.2009, σ. 1).
         
            (2)  Εκτελεστικός κανονισμός (ΕΕ) 2017/1529 της Επιτροπής, της 7ης Σεπτεμβρίου 2017, για την έγκριση της βασικής ουσίας χλωριούχου νατρίου, σύμφωνα με τον κανονισμό (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου σχετικά με τη διάθεση φυτοπροστατευτικών προϊόντων στην αγορά, και για την τροποποίηση του παραρτήματος του εκτελεστικού κανονισμού (ΕΕ) αριθ. 540/2011 της Επιτροπής (ΕΕ L 232 της 8.9.2017, σ. 1).
         
            (3)  Εκτελεστικός κανονισμός (ΕΕ) αριθ. 540/2011 της Επιτροπής, της 25ης Μαΐου 2011, σχετικά με την εφαρμογή του κανονισμού (ΕΚ) αριθ. 1107/2009 του Ευρωπαϊκού Κοινοβουλίου και του Συμβουλίου όσον αφορά τον κατάλογο των εγκεκριμένων δραστικών ουσιών (ΕΕ L 153 της 11.6.2011, σ. 1).
         
            (4)  Τελική έκθεση επανεξέτασης για τη βασική ουσία χλωριούχο νάτριο, που οριστικοποιήθηκε από τη μόνιμη επιτροπή φυτών, ζώων, τροφίμων και ζωοτροφών κατά τη συνεδρίασή της στις 20 Ιουλίου 2017 και τροποποιήθηκε στις 25 Ιανουαρίου 2021, με σκοπό την έγκριση του χλωριούχου νατρίου ως βασικής ουσίας σύμφωνα με τον κανονισμό (ΕΚ) αριθ. 1107/2009 (SANTE/10383/2017 – αναθ. 2).
         
            (5)  EFSA (Ευρωπαϊκή Αρχή για την Ασφάλεια των Τροφίμων), 2017. Τεχνική έκθεση για τα αποτελέσματα της διαβούλευσης με τα κράτη μέλη και την EFSA σχετικά με την αίτηση έγκρισης βασικής ουσίας για το (θαλασσινό) αλάτι (χλωριούχο νάτριο) για φυτοπροστατευτική χρήση ως μυκητοκτόνο και εντομοκτόνο. Σχετική δημοσίευση EFSA 2017:EN-1172, 56pp.doi:10.2903/sp.efsa.2017.EN-1172.
      
      
         
            ΠΑΡΑΡΤΗΜΑ I
            Στο παράρτημα I του εκτελεστικού κανονισμού (ΕΕ) 2017/1529, η εγγραφή στην πέμπτη στήλη «Ειδικοί όροι» αντικαθίσταται από το ακόλουθο κείμενο:
            
               «Το χλωριούχο νάτριο πρέπει να χρησιμοποιείται σύμφωνα με τους ειδικούς όρους που περιλαμβάνονται στα συμπεράσματα της έκθεσης επανεξέτασης για το χλωριούχο νάτριο (SANTE/10383/2017), και ιδίως στα προσαρτήματα I και ΙΙ της εν λόγω έκθεσης.».
            
         
      
      
         
            ΠΑΡΑΡΤΗΜΑ II
            Στο μέρος Γ του παραρτήματος του εκτελεστικού κανονισμού (ΕΕ) αριθ. 540/2011, η εγγραφή στην έκτη στήλη «Ειδικοί όροι» της σειράς αριθ. 16 (Χλωριούχο νάτριο) αντικαθίσταται από το ακόλουθο κείμενο:
            
               «Το χλωριούχο νάτριο πρέπει να χρησιμοποιείται σύμφωνα με τους ειδικούς όρους που περιλαμβάνονται στα συμπεράσματα της έκθεσης επανεξέτασης για το χλωριούχο νάτριο (SANTE/10383/2017), και ιδίως στα προσαρτήματα I και ΙΙ της εν λόγω έκθεσης.».